PROJEKTS

LATVIJAS REPUBLIKAS MINISTRU KABINETS

2019. gada \_\_\_.\_\_\_\_\_\_\_\_ Noteikumi Nr.\_\_\_\_

Rīgā (prot. Nr. \_\_\_ §\_\_\_\_)

**Pašvaldību, komersantu un māju ceļu pievienošanas valsts autoceļiem noteikumi**

Izdoti saskaņā ar

likuma „Par autoceļiem”

19. panta trešo daļu

1. Noteikumi nosaka kārtību, kādā pašvaldību, komersantu un māju ceļus (turpmāk – ceļi) pievieno valsts autoceļiem.

2. Ceļa pievienojums šo noteikumu izpratnē ir ceļa mezgls vai tā elements, pa kuru organizē transportlīdzekļu uzbraukšanu uz valsts autoceļa vai nobraukšanu no valsts autoceļa.

3. Ceļa pievienojuma atrašanās vietu nosaka pēc ceļa pievienojuma ass krustpunkta ar valsts autoceļa garenasi ar precizitāti līdz vienam metram.

4. Atkarībā no ceļa pievienojuma izmantošanas veida, nozīmes un satiksmes intensitātes ceļa pievienojumus valsts autoceļiem iedala šādās kategorijās:

4.1. I kategorija – ja gada vidējā diennakts satiksmes intensitāte ceļa pievienojumā pārsniedz 70 transportlīdzekļus diennaktī;

4.2. II kategorija – ja gada vidējā diennakts satiksmes intensitāte ceļa pievienojumā nepārsniedz 70 transportlīdzekļus diennaktī;

4.3. III kategorija – ja minēto ceļa pievienojumu izmanto braukšanai uz zemesgabalu, kas nav apdzīvots un nav paredzēts publiskai lietošanai;

4.4. IV kategorija – ja ceļa pievienojumam nav konstatējamas būves pazīmes.

5. Ceļa pievienojumus aprīko ar satiksmes organizācijas tehniskajiem līdzekļiem atbilstoši piemērojamajiem standartiem.

6. III un IV kategorijas ceļa pievienojumus ar ceļa zīmēm aprīko, ja to pieprasa valsts akciju sabiedrība “Latvijas Valsts ceļi” satiksmes drošības prasību dēļ atbilstoši piemērojamajiem standartiem.

7. I kategorijas ceļa pievienojumus valsts autoceļiem, kuriem gada vidējā diennakts satiksmes intensitāte pārsniedz 2000 transportlīdzekļus diennaktī, nepieciešamības gadījumā būvē ar kreisās nobrauktuves joslu uz valsts autoceļa.

8. Jaunu ceļa pievienojumu valsts autoceļam atļauts būvēt, ja:

8.1. tas atbilst satiksmes drošības prasībām;

8.2. tas atbilst piemērojamajiem standartiem;

8.3. nav iespējams nodrošināt piekļuvi nekustamajam īpašumam no zemākas nozīmes valsts autoceļa, pašvaldību ceļa, komersantu ceļa, māju ceļa vai cita ceļa pievienojuma;

8.4. saskaņā ar normatīvajiem aktiem par pašvaldību teritorijas attīstības plānošanas dokumentiem ir atrisinātas piekļūšanas iespējas zemes vienībām, norādot plānotās pievienojumu vietas valsts un pašvaldību autoceļiem un plānotais pievienojums iekļauts vietējās pašvaldības teritorijas attīstības plānošanas dokumentos un tā novietojums un perspektīvie risinājumi vietējās pašvaldības teritorijas attīstības plānošanas dokumentu izstrādes laikā ir saskaņoti ar valsts akciju sabiedrību “Latvijas Valsts ceļi”.

9. Esošu ceļa pievienojumu ir atļauts pārbūvēt, ja, veicot pārbūvi , tiek nodrošināta ceļa pievienojuma atbilstība satiksmes drošības prasībām un piemērojamajiem standartiem, nepasliktinot vai uzlabojot satiksmes drošību, šādos gadījumos:

9.1. apvienojot divus vai vairākus blakus esošus ceļa pievienojumus, saglabājot un nodrošinot piekļuves iespējas vairākiem nekustamajiem īpašumiem;

9.2. nojaucot esošu ceļa pievienojumu un būvējot jaunu ceļa pievienojumu, tostarp paralēlo ceļu, satiksmes drošības prasībām atbilstošākā veidā un vietā;

9.3. pārbūvējot krustojumu par diviem ceļa pievienojumiem vai veicot citus pasākumus, kas samazina konfliktpunktu skaitu, kur saplūst, sadalās vai krustojas satiksmes plūsmas.

10. Valsts autoceļa būvniecības ietvaros ārpus valsts autoceļa ceļu zemes nodalījuma joslas atbilstoši būvprojektam par valsts budžeta līdzekļiem vai Eiropas Savienības fondu finanšu līdzekļiem var būvēt ceļa pievienojumu:

10.1. ja iespējams apvienot divus vai vairākus blakus esošus ceļa pievienojumus, saglabājot un/vai nodrošinot piekļuvi vairākiem nekustamajiem īpašumiem;

10.2. ja nepieciešams nojaukt esošo ceļa pievienojumu un būvēt jaunu ceļa pievienojumu, tostarp paralēlo ceļu, satiksmes drošības prasībām atbilstošākā veidā un vietā;

10.3. ja nepieciešams būvēt jaunu ceļa pievienojumu valsts autoceļa novietojuma izmaiņu dēļ;

10.4. ja nav iespējams nodrošināt piekļuvi nekustamam īpašumam no zemākas nozīmes valsts autoceļa, pašvaldības ceļa, komersanta ceļa, māju ceļa vai reģistrēta ceļa pievienojuma.

11. Atļauju būvēt jaunu ceļa pievienojumu vai pārbūvēt esošu ceļa pievienojumu izsniedz valsts akciju sabiedrība “Latvijas Valsts ceļi”.

12. Persona, kura vēlas būvēt jaunu ceļa pievienojumu vai pārbūvēt esošu ceļa pievienojumu, pirms šo noteikumu 13. punktā noteikto dokumentu sagatavošanas, var vērsties valsts akciju sabiedrībā “Latvijas Valsts ceļi” ar lūgumu sniegt tai vēlamās ceļa pievienojuma izveides vietas vai pārbūves vietas iespējamības sākotnēju izvērtējumu.

13. Persona, kura vēlas būvēt jaunu vai pārbūvēt esošu ceļa pievienojumu valsts autoceļam, valsts akciju sabiedrībā “Latvijas Valsts ceļi” iesniedz iesniegumu, kurā norādīta plānotā pievienojuma atrašanās vieta, zemes vienības kadastra apzīmējums, plānotais zemes lietošanas mērķis, plānotā ceļa pievienojuma satiksmes intensitāte (transportlīdzekļi diennaktī) un sastāvs, un iesniegumam pievieno:

13.1. ceļu projektēšanas jomā sertificēta būvinženiera sagatavotu attiecīgā ceļa pievienojuma izvērtējumu, kurā ir izvērtēta:

13.1.1. ceļa pievienojuma vietas un risinājuma atbilstība šo noteikumu 8. un 9. punktam;

13.1.2. ceļa pievienojuma vietas un risinājuma novērtējums atbilstoši satiksmes organizācijas un satiksmes drošības prasībām un piemērojamiem standartiem, nepasliktinot vai uzlabojot esošo situāciju uz ceļa satiksmes drošības jomā;

13.1.3. ceļa pievienojuma radītās satiksmes izmaiņas;

13.1.4. izmaksu analīze iespējamiem satiksmes negadījumiem atkarībā no paredzētās ceļa pievienojuma kategorijas un risinājumiem;

13.2. ja nepieciešams, normatīvajos aktos noteiktā kārtībā izstrādātu ceļu drošības audita atzinumu;

13.3. shematisku ceļa pievienojuma risinājumu, ja valsts autoceļam nepieciešams izbūvēt kreisās nobrauktuves joslu;

13.4. pašvaldības teritorijas attīstības dokumenta kopiju, ja šādu dokumenta izstrādi paredz normatīvie akti par pašvaldību teritorijas attīstības plānošanas dokumentiem (tikai gadījumā, ja pašvaldības teritorijas attīstības plānošanas dokuments nav pieejams publiskajos reģistros vai attiecīgās pašvaldības tīmekļa vietnē).

14. Gadījumā, ja persona vēlas būvēt jaunu vai pārbūvēt esošu ceļa pievienojumu valsts autoceļam, kura gada vidējā diennakts satiksmes intensitāte pārsniedz 5000 transportlīdzekļu diennaktī, persona iesniedz valsts akciju sabiedrībā “Latvijas Valsts ceļi” normatīvajos aktos noteiktā kārtībā izstrādātu ceļu drošības audita atzinumu.

15. Lēmumu par ceļa pievienojuma būvniecību valsts akciju sabiedrība “Latvijas Valsts ceļi” pieņem viena mēneša laikā no iesnieguma saņemšanas dienas un izsniedz tehniskos noteikumus ceļa pievienojuma izbūvei vai sagatavo pamatotu atteikumu, kuru var apstrīdēt Administratīvā procesa likumā noteiktajā kārtībā.

16. Ceļa pievienojuma būvprojektu izstrādā un attiecīgo ceļa pievienojumu izbūvē ceļa pievienojuma būvniecības ierosinātājs par saviem līdzekļiem Būvniecības likumā noteiktajā kārtībā.

17. Tā ceļa pievienojuma daļa, kas atrodas valsts autoceļa ceļu zemes nodalījuma joslā, pēc ceļa pievienojuma izbūves bez atlīdzības pāriet valsts īpašumā Satiksmes ministrijas valdījumā.

18. Tā ceļa pievienojuma un ar ceļa pievienojuma pārbūvi saistītā ceļa daļa, tostarp paralēlais ceļš, kas izbūvēts par valsts budžeta līdzekļiem vai Eiropas Savienības fondu finanšu līdzekļiem atbilstoši šo noteikumu 10. punktam un atrodas ārpus valsts autoceļa ceļu zemes nodalījuma joslas, bez atlīdzības pāriet tā zemes īpašnieka īpašumā, uz kura atrodas ceļa pievienojums.

19. Ceļu pievienojumus reģistrē valsts akciju sabiedrība “Latvijas Valsts ceļi”.

20. Ja būvē, pārbūvē vai nojauc ceļa pievienojumu, valsts akciju sabiedrība “Latvijas Valsts ceļi” ceļu pievienojumu reģistrā izdara izmaiņas viena mēneša laikā no būves pieņemšanas ekspluatācijā vai izziņas par būves neesamību izdošanas dienas.

21. Valsts akciju sabiedrība “Latvijas Valsts ceļi” reģistrētos ceļu pievienojumus pārbauda dabā ne retāk kā:

21.1. valsts galvenajiem autoceļiem – vienu reizi gadā;

21.2. valsts reģionālajiem autoceļiem – vienu reizi divos gados;

21.3. valsts vietējiem autoceļiem – vienu reizi trijos gados.

22. Ja valsts akciju sabiedrība “Latvijas Valsts ceļi”, veicot valsts autoceļu pārvaldīšanas funkcijas, konstatē, ka mainījies faktiskais ceļa pievienojuma izmantošanas veids vai gada vidējā diennakts satiksmes intensitāte ceļa pievienojumā pārsniedz sākotnēji reģistrētajai kategorijai noteikto, valsts akciju sabiedrība “Latvijas Valsts ceļi” ceļa pievienojuma īpašniekam nosūta rakstisku paziņojumu un vienlaikus informē vietējo pašvaldību par ceļa pievienojuma neatbilstību šajos noteikumos noteiktajām prasībām.

23. Saņemot valsts akciju sabiedrības “Latvijas Valsts ceļi” paziņojumu par ceļa pievienojuma neatbilstību šajos noteikumos noteiktajām prasībām, ceļa pievienojuma īpašnieka pienākums ir divu gadu laikā pārbūvēt ceļa pievienojumu vai to nojaukt par saviem līdzekļiem.

24. Valsts akciju sabiedrība “Latvijas Valsts ceļi” līdz 2022. gada 31. decembrim aktualizē ceļu pievienojumu reģistru atbilstoši šo noteikumu 4. punktā noteiktajām kategorijām.

25. Atzīt par spēku zaudējušiem Ministru kabineta 2008. gada 7. jūlija noteikumus Nr. 505 “Noteikumi par pašvaldību, komersantu un māju ceļu pievienošanu valsts autoceļiem”.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāra p. i. Dž. Innusa